次韻酬徐居厚寺簿
作者：許及之
朝代：宋

paragraphs: 度江見三白，飛雪爲誰妍。
因山行畢役，憂國且願年。
眷言靈駕發，綿延屬車駢。
陽侯既効職，滕六敢自賢。
閣陰不忍下，竣事即墮前。
山林亦縞衣，揮灑紛素筵。
似與孤臣淚，同作珠貝編。
豈無訪戴舟，拘文不容牽。
感君相料理，語妙堪流涎。
奈何補天手，袖此鑑湖堧。
不受鄰僧米，顔公合憂煎。
挼挲映雪眼，縱臾吟詩肩。
同時天下名，一日方九遷。
君不策高足，餘子煩後鞭。